****

**РЕПУБЛИКА СРБИЈА**

**МИНИСТАРСТВО ПОЉОПРИВРЕДЕ, ШУМАРСТВА И ВОДОПРИВРЕДЕ**

**УПРАВА ЗА АГРАРНА ПЛАЋАЊА**

На основу члана 8. став 2. тачка 3) Закона о пољопривреди и руралном развоју („Службени гласник РС, број 41/2009, 10/2013 – др. закон,101/2016 и 67/2021 – др. закон) и члана 6. став 1. Правилника о подстицајима за очување животињских генетичких ресурса(„Службени гасник РС, број 83/2013, 35/2015, 28/2016, 44/2018 - др. закон, 104/2018 и 16/2021), објављује

**Ј А В Н И П О З И В**

**ЗА ПОДНОШЕЊЕ ЗАХТЕВА ЗА ОСТВАРИВАЊЕ ПРАВА НА ПОДСТИЦАЈЕ ЗА ОЧУВАЊЕ ЖИВОТИЊСКИХ ГЕНЕТИЧКИХ РЕСУРСА**

**У 2021. ГОДИНИ**

**Члан 1.**

У складу са чланом 6. став 1. Правилника о подстицајима за очување животињских генетичких ресурса(„Службени гасник РС, број 83/2013, 35/2015, 28/2016, 44/2018 - др. закон, 104/2018 и 16/2021), (у даљем тексту: Правилник), Управа за аграрна плаћања (у даљем тексту: Управа) објављује Јавни позив за подношење захтева за остваривање права на подстицаје за очување животињских генетичких ресурса у 2021. години (у даљем тексту: Јавни позив).

Правилником из става 1. овог члана, ближе се прописују врсте подстицаја за очување животињских генетичких ресурса (у даљем тексту: подстицаји), услови, начин остаривања права на подстицаје, образац захтева за остваривање права на подстицаје, као и максимални износи подстицаја по кориснику и по појединој врсти мере.

**Члан 2.**

Лице из члана 4. Правилника подноси захтев за остваривање права на подстицаје Управи на Обрасцу - *Захтев за подстицајна средства за очување животињских генетичких ресурса за \_\_\_\_\_\_ годину*, који је одштампан уз Правилник и чини његов саставни део.

Читко попуњен и потписан образац захтева из става 1. овог члана са прописаном документацијом у складу са Правилником и Јавним позивом, доставља се у коверти, са назнаком имена и презимена, односно назива, као и адресе подносиоца захтева и напоменом: „*Захтев за подстицајна средства за очување животињских генетичких ресурса за 2021. годину*”, поштом или лично на адресу: Министарство пољопривреде, шумарства и водопривреде - Управа за аграрна плаћања, Булевар краља Александра број 84, 11050 Београд.

**Члан 3.**

Захтев из члана 2. овог Јавног позива подноси се у року од 15. новембра до 6. децембра 2021. године.

Захтеве поднете пре или после рока из става 1. овог члана, Управа одбацује без разматрања.

**Члан 4.**

Уз захтев из члана 2. овог Јавног позива прилаже се следећа документација:

1) записник о одржаној селекцијској смотри, оверен од стране основне, регионалне и главне одгајивачке организације;

2) за правна лица и предузетнике:

(1) фотокопија картона депонованих потписа (ОП - образац),

(2) фотокопија решења о регистрацији Агенције за привредне регистре.

**Члан 5.**

За спровођење овог Јавног позива, опредељена су средства у износу од 30.000.000 динара, у складу са посебним прописом којим се уређује расподела подстицаја у пољопривреди и руралном развоју.

**Члан 6.**

Јавни позив за подношење захтева за остваривање права на подстицајеза очување животињских генетичких ресурса у 2021. години објављује се на огласној табли Управе за арарна плаћања, Булевар краља Александра бр. 84, 11050 Београд, као и на званичној интернет страници Министарства пољопривреде, шумарства и водопривреде http://www.minpolj.gov.rs и званичној интернет страници Управе за аграрна плаћања <http://www.uap.gov.rs>.

Информације у вези расписаног Јавног позива доступне су на телефон Инфо-центра Министарства пољопривреде, шумарства и водопривреде: 011/260-79-60 или 011/260-79-61, као и контакт центра Управе за аграрна плаћања: 011/30-20-100 или 011/30-20-101, сваког радног дана од 7:30 до 15:30 часова.

У Београду, 15. новембра 2021. године

Број: 320-00-97627/2021-07

Датум: 15. новембар 2021. године

**В.Д. ДИРЕКТОР**

**Марко Кесић**